กนอ.ไฟเขียวทุนญี่ปุ่นตั้งโรงไฟฟ้าพลังงานไอน้ำ4.2พันล.
โพสต์ทูเดย์ &#8211; กนอ.ให้กลุ่มทุนญี่ปุ่นเช่าพื้นที่นิคมลาดกระบังสร้างโรงไฟฟ้าพลังงานไอน้ำมูลค่า 4.2พันล้านบาท
25 ธ.ค. 2552

โพสต์ทูเดย์ – กนอ.ให้กลุ่มทุนญี่ปุ่นเช่าพื้นที่นิคมลาดกระบังสร้างโรงไฟฟ้าพลังงานไอน้ำมูลค่า 4.2พันล้านบาท
นายสมาน  ตั้งทองทวี  รองผู้ว่าการการนิคมอุตสาหกรรมแห่งประเทศไทย (กนอ.) เปิดเผยว่า การนิคมอุตสาหกรรมแห่งประเทศไทย (กนอ.) ประกาศให้บริษัทพีพีพีทีที เป็นผู้ผ่านการคัดเลือกให้เช่าพื้นที่ เพื่อจัดตั้งและประกอบกิจการโรงไฟฟ้าในนิคมอุตสาหกรรมลาดกระบังโดย โดยเป็นการลงทุนโรงไฟฟ้าพลังงานไอน้ำกำลังการผลิต 110 เมกกะวัตต์ มูลค่าการลงทุน 4,200 ล้านบาท
ทั้งนี้ บริษัทดังกล่าวเป็นการร่วมทุนระหว่างผู้ประกอบการไทยและญี่ปุ่น  โดยญี่ปุ่นที่เข้ามาร่วมทุนเป็นบริษัทผู้ผลิตไฟฟ้ารายใหญ่ของญี่ปุ่น  ซึ่ง กนอ.พิจารณาจากเทคโนโลยีการผลิตไฟฟ้าและไอน้ำ การจัดการสิ่งแวดล้อมและการเงินของผู้ลงทุนเป็นหลัก  และในการคัดเลือกได้ใช้ผู้เชี่ยวชาญจากมหาวิทยาลัยเทคโนโลยีพระจอมเกล้าพระนครเหนือร่วมพิจารณาด้วย  โดยคาดว่าจะมีการลงนามกับ กนอ.ได้ภายในเดือน ม.ค.2553 ซึ่งคาดว่าจะเริ่มก่อสร้างได้กลางปีหน้าและคาดว่าจะเริ่มผลิตไฟฟ้าได้ในเดือน ม.ค.2555
สำหรับเงินลงทุนส่วนใหญ่จะมาจากการกู้สถาบันการเงิน  ซึ่งบริษัทดังกล่าวจะมีอัตราส่วนหนี้สินต่อทุนอยู่ที่ 1.5 ต่อ 1 และ กนอ.มีแผนที่จะเข้าไปซื้อหุ้นของโรงไฟฟ้าในราคาพาร์ประมาณ 10 % ของหุ้นทั้งหมด คิดเป็นวงเงินประมาณ 160 ล้านบาท  ซึ่งจะใช้เงินรายได้สะสมของ กนอ.มาลงทุน  และต้องเสนอคณะรัฐมนตรี (ครม.) อนุมัติงบลงทุนดังกล่าวอีกครั้ง 
นายสมาน กล่าวว่า กนอ.จะมีรายได้จากค่าเช่าที่ดิน 11 ไร่ ในราคาไร่ละ 6 แสนบาท ต่อปี รวมปีละ 6.6 ล้านบาท ซึ่งจะมีการปรับค่าเช่าใหม่เมื่อครบ 5 ปี  โดย กนอ.จะรับรู้รายได้ส่วนนี้ตั้งแต่ปีหน้า  ส่วนรายได้จากการร่วมลงทุนโรงไฟฟ้าจะได้รับเมื่อโรงไฟฟ้ามีกำไร  
นอกจากนี้ ไฟฟ้าและไอน้ำที่ได้จากการผลิตจะจำหน่ายให้โรงงานในนิคมอุตสาหกรรมลาดกระบังและการไฟฟ้าฝ่ายผลิตแห่งประเทศไทย (กฟผ.)  ซึ่งปัจจุบันนิคมอุตสาหกรรมลาดกระบังมีโรงงาน 225 แห่ง  และมีความต้องการใช้ไฟฟ้าเพิ่มขึ้นต่อเนื่อง  โดยมีโรงงาน 41 ราย ต้องการให้มีการสร้างโรงไฟฟ้าและมีความต้องการใช้ไฟฟ้า 45.6-53.6 เมกะวัตต์  ซึ่งปัจจุบันผู้ประกอบการในนิคมอุตสาหกรรมมีค่าไฟฟ้าเดือนละ 71.1 ล้านบาท  และคาดว่าในอีก 5 ปี ข้างหน้าความต้องใช้ไฟฟ้าจะเพิ่มขึ้นมาอยู่ที่ 60.3 เมกะวัตต์  ส่วนไอน้ำมีโรงงาน 11 ราย มีความต้องการใช้รวมปีละ 3.86 แสนตัน
นายสมาน กล่าวว่า การร่วมลงทุนโรงไฟฟ้าของ กนอ.เป็นแผนการเพิ่มรายได้ของ กนอ.ที่เดิมจะมีรายได้จากการให้เช่าที่ดินและบริการสาธารณูปโภคเท่านั้น  ซึ่งในกลางปี 2553 กนอ.จะประกาศให้เช่าพื้นที่เพื่อจัดตั้งและประกอบกิจการโรงไฟฟ้าในนิคมอุตสาหกรรมบางปู โดยจะมีขนาดและการลงทุนใกล้เคียงกับโรงไฟฟ้าที่นิคมอุตสาหกรรมลาดกระบัง